钦定古今图书集成/明伦汇编/氏族典/第398卷 > 李如松
## 钦定古今图书集成/明伦汇编/氏族典/第398卷 > 李如松

按《明外史李成梁传》：“如松，字子茂，成梁长子。以父荫
为都指挥同知。万历十一年，出为山西总兵官。十五
年镇宣府，召佥书中府。二十年，哱拜反宁夏，御史梅
国桢荐如松大将才，宜令讨贼，乃命如松为提督陕
西讨逆军务总兵官。寇灭，录功进左都督，世荫锦衣
指挥。会朝鲜倭患急，诏如松提督蓟辽、保定、山东诸”
军率师援剿，倭遁，班师。论功，加太子太保。二十五年
冬，辽东总兵董一元罢，中旨特用如松。如松感帝知，
气益奋。明年四月，土蛮寇犯辽东，如松率轻骑远出，
捣巢中伏，力战死。谥“忠烈。”长子世忠，锦衣卫指挥使。
卒，无子。世忠弟显忠，由荫历辽东副总兵。崇祯中，显
忠子尊祖嗣宁远伯。闯贼陷京师，遇难。